Galactic Civilizations II: Dread Lords

Spillet

Bakgrunnshistorien, skrevet av Brad Wardell selv, handler om en gammel sivilisasjon, "Precursors", som koloniserte galaksen for tusenvis av år siden. Når nye raser selv begynte å reise i rommet ble den gamle sivilisasjonen delt i to, de som ville hjelpe og opplyse nykomlingene, og "The Dread Lords" som vil utrydde oppkomlingene.
Spillet har 10 definerte sivilisasjoner, eller spilleren kan lage sin egen. Mange av sivilisasjonene er de samme som i forgjengeren Galactic Civilizations, men spillet har også svakere mini-sivilisasjoner som kan bli med i spillet. Hver sivilisasjon har en egen kombinasjon av personlighet, fordeler og AI-strategier, og for eksempel Krox vil fokusere på penger mens Yor har veldig lojale innbyggere.
Spillet har 12 vanskelighetsgrader, og man må på nivå 7 eller over før AI-en gjør sitt beste. Spillets AI er slik at utfordringen med å slå datamaskinen er stor selv om den ikke "jukser" ved å ha bonuser eller følge andre regler enn spilleren før på vanskelighetsgrad 8 eller over. Fordelingen av beboelige planeter er derfor svært viktig for hvor godt man lykkes, og er man uheldig med kartet er spillet svært vanskelig. Stardock har endret AI-en

Romskip

Spillet kom med en editor som lar en sette sammen egne skip av de delene man har forsket frem. Spillet har ingen taktiske elementer, så hvor man plasserer en kanon eller en sensor har ingen betydning for utfallet av konflikter. Størrelsen på et skip avgjør hvor mye det tåler i utgangspunktet, og store skip kan ha flere deler enn små skip. Gamle skip kan oppgraderes, men å bygge nye er ofte minst like billig. Våpentyper og forsvarsmetoder kommer i par, så strålevåpen kan man for eksempel unngå ved bruk av skjold, mens missiler i hovedsak går gjennom skjoldet, men kan bli skutt ned. Motorer, sensorer, koloniserings-moduler og andre deler kan fritt settes sammen og kombineres med våpen og forsvar.
Spillet har en spesiallaget 3D-motor, så selv om det meste av spillet vises i 2D kan man zoome inn og ut.

Planeter

Planeter ligger i nærheten av stjerner, og beboelige planeter har et begrenset antall felter der man kan bygge. Planetene har like mange felter som planetens klasse tilsier. Man kan lage bygninger som bidrar til produksjon, forksning, moral, kultur eller økonomi, samt noen signalbygg som det bare kan finnes ett av i universet. Noen teknologier gir tilgang til nye felter, og noen felter gir spesielle bonuser. Spillet tilbyr en automatisering der en AI-styrt guvernør som prioriterer og oppgraderer bygninger automatisk.
I Galactic Civilizations II må all produksjon betales for, og mangler man "credits" stopper produksjonen opp.
I begynnelsen av spillet velger man å slutte seg til et politisk parti, og så lenge dette partiet styrer får man bonuser, mens dersom folket vil ha en annen politikk forsvinner bonusene.

Moral og etikk

Når en koloniserer nye planeter kan det dukke opp situasjoner der spilleren må gjøre etiske valg. Ofte vil et moralsk valg komme med en kostnad, mens et umoralsk valg vil gi bonuser, men som planetens befolkning må betale for.
Et eksempel er oppdagelsen av et super-serum som kan forbedre soldaters evner, men forkorte deres liv. Man kan da velge å ødelegge serumet (god), gi det til frivillige (nøytral) eller kreve at alle militære tar det (ond). Fordelen med å gjøre gode valg kommer til syne når en forhandler med andre sivilisasjoner, for gode sivilisasjoner er mindre villige til å samhandle med onde enn onde sivilisasjoner er til å snakke med gode. Når man forsker frem "Xeno Ethics" kan man velge en etisk retning, noe som gir egne bonuser og bygninger.

Ressurser

Spesielle ressurser som er spredt i rommet kan utvinnes ved bygging av romstasjoner. Disse kan ha militært, økonomisk, diplomatisk eller forsknings-fokus. Alle romstasjoner kan oppgraderes og kan bevæpnes.

De forente planeter

De store sivilisasjonene utgjør "De forente planeter", der antall stemmer avgjøres av en sivilisasjons innflytelse og innbyggertall. Mange vedtak har lite å si for spillet, men noen, som tvungen deling av teknologier eller innføring av et nytt styresystem kan påvirke spillet. En sivilisasjon kan forlate organisasjonen, noe som rammer denne sivilisasjonens handel.
Alle sivilisasjonene kan bytte teknologi, romstasjoner, skip, planeter eller ressurser, og en dyktig diplomat kan skaffe seg store fordeler.

Mottagelse

Galactic civilizations II fikk gode kritikker, og har 85 på Metacritic  og 86.85% på Gamerankings. Mangelen på kompliserende kopisperrer  samt muligheten til å modifisere spillet, bidro til å gi Stardock nye fans. I mars 2008 hadde spillet solgt 300000 eksemplarer, noe som med et utviklingsbudsjett på under en million $ gav en god fortjeneste.
Spillet fikk en Editor's Choice pris fra GameSpot, og GameSpot nominerte spillet til "Best Strategy Game" i 2006.
I september 2008 kom totalpakken Galactic Civilizations II: Endless Universe med spillet og begge utvidelsene i en pakke. I USA ble pakken kalt Galactic Civilizations II: Ultimate Edition og kom i februar 2009.
I november 2015 kom "Galactic Civilizations II: Ultimate Edition" på gog.com uten kopisperre eller registrering via distributørens (gog.com) nettsider.